-----------------------------------------------------------------------
  การควบคุมภายใน

  -----------------------------------------------------------------------

บริษัทได้ให้ความสำคัญกับการจัดให้มีระบบการควบคุมภายในที่ดีและมีประสิทธิภาพเพื่อสนับสนุนการดำเนินงานบรรลุเป้าหมาย
โดยมุ่งเน้นให้มีระบบการควบคุมภายในที่ครอบคลุมในทุกกิจกรรมเพื่อให้มีความเพียงเพียงพอและเหมาะสมกับการดำเนินธุรกิจ
เพื่อเพิ่มประสิทธิภาพและประสิทธิผลในการดำเนินงาน การใช้ทรัพยากรและการดูแลรักษาทรัพย์สิน
รวมทั้งมีระบบบัญชีและการรายงานทางการเงินที่มีความถูกต้องเชื่อถือได้ มีการปฏิบัติตามกฎหมาย
ระเบียบ ข้อบังคับ ที่เกี่ยวข้องกับการดำเนินธุรกิจของบริษัท
บริษัทมีหน่วยงานตรวจสอบภายในซึ่งมีที่ปรึกษาด้านการตรวจสอบภายในให้คำแนะนำอย่างเป็นอิสระในการประเมินประสิทธิภาพและความเพียงพอของระบบการควบคุมภายในด้านต่างๆ
คณะกรรมการบริษัทได้มอบหมายให้คณะกรรมการตรวจสอบทำหน้าที่ในการสอบทานผลการประเมินการควบคุมภายในของบริษัทและพิจารณาให้คำปรึกษาเสนอแนะพัฒนาระบบการควบคุมภายในอย่างสม่ำเสมอ

คณะกรรมการบริษัทได้จัดประชุมในวันที่ 2 กรกฎาคม 2554
โดยคณะกรรมการตรวจสอบได้ร่วมประชุม
และได้แสดงความต่อความเพียงพอและความเหมาะสมของการควบคุมภายในตามแบบประเมินความเพียงพอของระบบการควบคุมภายในของสำนักงานคณะกรรมการกำกับหลักทรัพย์
ในระหว่างปี 2554
หน่วยตรวจสอบภายในมีการปฏิบัติงานและสรุปผลการตรวจสอบนำเสนอคณะกรรมการบริหารและคณะกรรมการตรวจสอบ
ซึ่งมีสาระสำคัญดังนี้

1.  สภาพแวดล้อมการควบคุม
    บริษัทได้มีการกำหนดเป้าหมายธุรกิจบริษัทโดยนำเสนอแผนธุรกิจต่อที่ประชุมคณะกรรมการ
    มีการปรับปรุงโครงสร้างองค์กรให้เหมาะสมขึ้น
    โดยมีการแบ่งแยกหน้าที่ให้ชัดเจนขึ้นและรับบุคลากรในแต่ละด้านให้ครบถ้วน
    มีการจัดทำคู่มือปฏิบัติเพื่อเป็นแนวทางในการปฏิบัติงานและประเมินผล
    และได้มีการสื่อสารให้บุคลากรในองค์กรได้ทราบทั่วกัน
    มีการประชุมคณะกรรมการบริษัทและกรรมการตรวจสอบเพื่อติดตามแผนงานอย่างสม่ำเสมอ

2.  การประเมินความเสี่ยง
    บริษัทได้ตั้งคณะกรรมการบริหารความเสี่ยงและมีการจัดอบรมให้ความรู้ด้านการบริหารความเสี่ยงแก่บุคลากรระดับผู้บริหาร
    เพื่อนำไปเผยแพร่กับบุคลากรทุกระดับ
    หน่วยตรวจภายในได้ร่วมกับผู้บริหารประเมินความเสี่ยงและจัดทำรายงานเสนอต่อคณะกรรมการตรวจสอบเพื่อสอบทานและเสนอแนะแนวทางในการลดความเสี่ยง

3.  การควบคุมกิจกรรมดำเนินงานตามระบบงานต่างๆ
    หน่วยตรวจสอบภายในได้ตรวจสอบและประเมินระบบการควบคุมภายในแต่ละระบบ
    พร้อมทั้งให้คำแนะนำปรับปรุงเพื่อการปฏิบัติงานมีประสิทธิภาพและรายงานทางการเงินมีความถูกต้องและเชื่อถือได้
    ทั้งนี้คณะกรรมการตรวจสอบได้พิจาณาทบทวนและอนุมัติแผนการตรวจสอบประจำปี
    และติดตามรายงานการตรวจสอบพร้อมให้คำแนะนำอย่างสม่ำเสมอ

4.  สารสนเทศและการสื่อสาร
    ผู้บริหารได้มีการสื่อสารเป้ามายและระบบงานแก่บุคลากรทุกระดับโดยการประชุมอย่างสม่ำเสมอ
    และมีการติดตามรายงานทางการเงินอย่างใกล้ชิดเพื่อนำไปใช้ในการตัดสินใจ ในปี 2554
    คณะกรรมการบริษัทอนุมัติให้พัฒนาระบบประมวลผลทางการบัญชีเพื่อให้สามารถจัดทำรายงานที่เหมาะสมและรวดเร็วมากขึ้น

5.  การติดตามงาน บริษัทได้มีการติดตามผลการปฏิบัติงานตามแผน
    โดยมีการประชุมคณะกรรมการบริษัทและคณะกรรมการตรวจสอบทุก 2 เดือน
    เพื่อติดตามแผนงานซึ่งอาจมีการทบทวนแก้ไข

โดยรวมแล้ว
ผลการประเมินของคณะกรรมการตรวจสอบตามรายงานผลการตรวจสอบของหน่วยตรวจสอบภายในและผลการประเมินการควบคุมภายในของผู้สอบบัญชี
มีความเห็นว่า
บริษัทมีระบบการควบคุมภายในที่เพียงพอเหมาะสมกับการดำเนินธุรกิจและทุกหน่วยงานมีการปฏิบัติตามขั้นตอนและหลักเกณฑ์ที่กำหนดไว้
ไม่พบข้อบกพร่องที่เกี่ยวกับระบบการควบคุมภายในที่เป็นสาระสำคัญ

รายงานคณะกรรมการตรวจสอบ

คณะกรรมการตรวจสอบของบริษัท เอเชียน ไฟย์โตซูติคอลส์ จำกัด (มหาชน)
ประกอบด้วยกรรมการอิสระจำนวน 3 ท่าน ประกอบด้วย

1.  นางมาลีรัตน์ ปลื้มจิตรชม ประธานกรรมการตรวจสอบ

2.  รศ.ดร.วรากรณ์ สามโกเศศ กรรมการตรวจสอบ

3.  ศ.ดร.พรายพล คุ้มทรัพย์ กรรมการตรวจสอบ

โดยกรรมการตรวจสอบทั้ง 3 ท่าน
มีคุณสมบัติครบถ้วนตามที่ประกาศตลาดหลักทรัพย์แห่งประเทศไทยเรื่องคุณสมบัติและขอบเขตการดำเนินงานของคณะกรรมการตรวจสอบ
(ฉบับที่ 2 ) พ.ศ. 2552

ทั้งนี้ ในปี 2554 คณะกรรมการตรวจสอบได้จัดให้มีการประชุมทั้งสิ้น 4 ครั้ง
และคณะกรรมการตรวจสอบได้ปฎิบัติหน้าที่ด้วยความรอบคอบ และใช้ความรู้
ความสามารถตามขอบเขต หน้าที่ และความรับผิดชอบตามที่ได้รับมอบหมายอย่างเป็นอิสระ
ร่วมกับฝ่ายบริหาร ผู้ตรวจสอบภายใน และผู้สอบบัญชี
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน สรุปสาระสำคัญได้ดังนี้

1.  สอบทานความถูกต้องของงบการเงินรายไตรมาส และประจำปี 2554 ของบริษัทและบริษัทย่อย
    ความเพียงพอของการเปิดเผยข้อมูล
    เพื่อให้มั่นใจว่าระบบบัญชีและรายงานทางการเงินจัดทำขึ้นตามหลักการบัญชีที่รับรองทั่วไป
    และมีการเปิดเผยข้อมูลอย่างเพียงพอ ครบถ้วน และเชื่อถือได้

2.  สอบทานระบบควบคุมภายใน
    และการตรวจสอบภายในเพื่อให้มั่นใจว่าบริษัทมีระบบความคุมภายในและการตรวจสอบภายในที่มีความเหมาะสม
    เพียงพอ และมีประสิทธิภาพ

3.  สอบทานการปฎิบัติของบริษัทให้เป็นไปตามแนวทางที่กำหนดไว้ของกฎหมายว่าด้วยหลักทรัพย์และตลาดหลักทรัพย์,
    ข้อกำหนดของตลาดหลักทรัพย์ และกฎหมายอื่นที่เกี่ยวข้องกับธุรกิจของบริษัทที่ได้กำหนดไว้

4.  สอบทานความเพียงพอและประสิทธิผลของระบบการบริหารความเสี่ยง

5.  กำกับดูแลให้บริษัทดำเนินการตามหลักการกำกับดูแลกิจการที่ดี
    เพื่อให้การดำเนินงานเป็นไปอย่างโปร่งใส
    รวมถึงการเปิดเผยรายการที่เกี่ยวโยงกันหรือรายการที่อาจมีความขัดแย้งทางผลประโยชน์

6.  พิจารณาเสนอแต่งตั้ง และเสนอค่าตอบแทนผู้สอบบัญชีของบริษัท
    เพื่อนำเสนอขออนุมัติต่อที่ประชุมผู้ถือหุ้น

  จากการตรวจสอบระบบควบคุมภายใน คณะกรรมการตรวจสอบมีความเห็นว่า
  บริษัทมีระบบการควบคุมภายในโดยรวมอยู่ในเกณฑ์ที่ดี
  มีการรายงานข้อมูลทางการเงินเป็นไปตามหลักการบัญชีที่รับรองทั่วไป
  มีการเปิดเผยข้อมูลที่เพียงพอ การบริหารความเสี่ยงที่เพียงพอเหมะสม มีการกำกับดูแลกิจการที่ดี
  โปร่งใสและเชื่อถือได้ รวมทั้งมีการปรับปรุงระบบการปฎิบัติงานให้มีคุณภาพที่ดีขึ้นอย่างต่อเนื่อง

  ( นางมาลีรัตน์ ปลื้มจิตรชม )

  ประธานกรรมการตรวจสอบ